b'\n_START_ARTICLE_\nBlack Country derby\n_START_PARAGRAPH_\nBlack Country Derby on englantilainen jalkapallon paikallisottelu, joka pelataan West Bromwich Albionin ja Wolverhampton Wanderersin kesken. Ottelusarja on alallaan yksi maailman vanhimmista ja eniten vihamielisi\xc3\xa4 tunteita her\xc3\xa4tt\xc3\xa4v\xc3\xa4 paikalliskamppailu.\n_START_SECTION_\nHistoria\n_START_PARAGRAPH_\nEnsimm\xc3\xa4inen Black Country Derby pelattiin 2. tammikuuta 1886, kun joukkueet kohtasivat FA Cupissa West Bromwichin silloisella kotikent\xc3\xa4ll\xc3\xa4 Stoney Lanella. Albion voitti kamppailun numeroin 3\xe2\x80\x931 ja on koko ottelusarjan yli 120-vuotisen historian ollut niskanp\xc3\xa4\xc3\xa4ll\xc3\xa4 cupotteluissa, sill\xc3\xa4 11 joukkueiden kesken pelatusta FA Cupin ottelusta Wolves on pystynyt vain kerran kukistamaan verivihollisensa kahden ottelun p\xc3\xa4\xc3\xa4ttyess\xc3\xa4 tasan. Liigaotteluissa joukkueet ovat sit\xc3\xa4 vastoin olleet eritt\xc3\xa4in tasav\xc3\xa4kisi\xc3\xa4, sill\xc3\xa4 140 liigakohtaamisesta molemmat joukkueet ovat voittaneet 51 ottelua ja 38 kertaa on p\xc3\xa4\xc3\xa4dytty pistejakoon._NEWLINE_Yksi Black Country Derbyn erityispiirteit\xc3\xa4 on ollut joukkueiden samankaltainen historia ja tasavahva menestys. Molemmat joukkueet perustettiin 1870-luvun lopussa ja ovat vuonna 1888 aloitetun Englannin Liigan perustajaj\xc3\xa4seni\xc3\xa4. Englannin p\xc3\xa4\xc3\xa4sarjassa Albion on pelannut 71 kautta ja Wolves 60 kautta. Liigamestaruuksia Wolvesilla on kolme Albionin yht\xc3\xa4 vastaan. FA Cup mestaruudet ovat 5\xe2\x80\x934 Albionin hyv\xc3\xa4ksi ja Liigacupin voittoa Wolverhamptonissa on juhlittu kahdesti, West Bromwichissa kerran._NEWLINE_West Bromwich ja Wolverhampton eiv\xc3\xa4t ole naapurikaupunkeja, vaan niiden v\xc3\xa4liss\xc3\xa4 sijaitsee Walsall, josta my\xc3\xb6s tulee perinteik\xc3\xa4s liigajoukkue, Walsall FC. Walsall FC:n menestys on kuitenkin ollut vuosien saatossa sen verran vaatimattomampaa, ett\xc3\xa4 sille ei ole kehittynyt yht\xc3\xa4 merkitt\xc3\xa4v\xc3\xa4\xc3\xa4 paikalliskilpailijan statusta.'